Document ID: 32001D0495

Απόφαση της Επιτροπής
της 2ας Ιουλίου 2001
σχετικά με ορισμένα προστατευτικά μέτρα με αντικείμενο ζωντανά πτηνά προερχόμενα ή καταγόμενα από την Κίνα, το Χονγκ Κονγκ και το Μακάο
[κοινοποιηθείσα υπό τον αριθμό Ε(2001) 1701]
(Κείμενο που παρουσιάζει ενδιαφέρον για τον ΕΟΧ)
(2001/495/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και για την τροποποίηση των οδηγιών 89/662/ΕΟΚ, 90/425/ΕΟΚ και 90/675/ΕΟΚ(1), όπως τροποποιήθηκε τελευταία από την οδηγία 96/43/ΕΚ(2), και ιδίως το άρθρο 18 παράγραφος 1,
Εκτιμώντας τα ακόλουθα:
(1) Η γρίπη των ορνίθων αποτελεί λοιμώδη ιογενή ασθένεια πουλερικών και πτηνών, που προκαλεί θνησιμότητα και διαταραχές δυνατόν να λάβουν ταχέως διαστάσεις επιζωοτίας η οποία μπορεί να αποτελέσει σοβαρή απειλή για την υγεία των ζώων και να μειώσει κατακόρυφα την κερδοφορία της πτηνοτροφικής εκμετάλλευσης.
(2) Η γρίπη των ορνίθων έχει διαπιστωθεί σε πουλερικά αγορών ζώντων πτηνών στο Χονγκ Κονγκ και στο Μακάο και φαίνεται ότι έχει εντοπισθεί σε πουλερικά που λαμβάνονται από την ηπειρωτική Κίνα.
(3) Οι εισαγωγές ζώντων πουλερικών από την Κίνα, το Χονγκ Κονγκ και το Μακάο στην Κοινότητα απαγορεύονται ενώ επιτρέπεται να εισάγονται άλλα πτηνά υπό τους όρους που θεσπίζονται στο άρθρο 7 τμήμα Α της οδηγίας 92/65/ΕΟΚ του Συμβουλίου, της 13ης Ιουλίου 1992, που καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων που δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο τμήμα Ι του παραρτήματος Α της οδηγίας 90/425/ΕΟΚ(3), όπως τροποποιήθηκε τελευταία από την απόφαση 95/176/ΕΚ(4).
(4) Η απόφαση 2000/666/ΕΚ της Επιτροπής(5), όπως τροποποιήθηκε από την απόφαση 2001/383/ΕΚ(6), καθορίζει τους υγειονομικcύς όρους και τους όρους κτηνιατρικής πιστοποίησης για εισαγωγή πτηνών άλλων πλην των πουλερικών και τις συνθήκες της περιόδου απομόνωσης (καραντίνας).
(5) Η απόφαση 2000/666/ΕΚ θα αρχίσει να ισχύει την 1η Νοεμβρίου 2001.
(6) Η κατάσταση ενδέχεται να θέσει σε κίνδυνο την υγειονομική κατάσταση των σμηνών πουλερικών στην Κοινότητα, οπότε για τις εν λόγω εισαγωγές από την Κίνα, το Χονγκ Κονγκ και το Μακάο πρέπει να εφαρμοσθούν πάραυτα οι διατάξεις της απόφασης 2000/666/ΕΚ.
(7) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η εισαγωγή στο έδαφος της Κοινότητας ζωντανών πτηνών, εκτός αυτών που αναφέρονται στην οδηγία 90/539/ΕΟΚ, προερχόμενων ή καταγόμενων από την Κίνα, το Χονγκ Κονγκ και το Μακάο, επιτρέπεται μόνον υπό τους όρους των άρθρων 1 έως 9 της απόφασης 2000/666/ΕΚ.
Άρθρο 2
Η παρούσα απόφαση ισχύει μέχρι την 1η Νοεμβρίου 2001.
Άρθρο 3
Τα κράτη μέλη οφείλουν να τροποποιήσουν τα μέτρα τα οποία εφαρμόζουν όσον αφορά τις εμπορικές συναλλαγές, ώστε να τα ευθυγραμμίσουν προς τις διατάξεις της παρούσας απόφασης. Ενημερώνουν αμέσως σχετικά την Επιτροπή.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 2 Ιουλίου 2001.

Labels: 3
18
20